text: Vietnamesisk julemad til hjemløse 
  23 december 2014 kl. 15.15
  Caféejer Chi Nguyen bragte i dag en lidt utraditionel julemiddag til de hjemløse i Esbjerg.
  I dag fik varmestuen i Esbjerg en stor portion mad ind af døren. Det var vietnameseren Chi Nguyen, som var i godt julehumør, og som gerne ville gøre noget ekstra. Derfor havde hun lavet ris med kylling i karry til de 50 hjemløse på varmestuen i Exnersgade.
  - Vi får heldigvis jævnligt gaver fra firmaer, men det er ofte tale om overskud. Det her er lidt anderledes, da det er lavet specielt til os, siger en glad leder af varmestuen, Susanne Nielsen.
  Normalt koster et måltid i varmestuen 20 kroner, men ikke i dag.
  - Det her er gratis for vores brugere - og det tror jeg er godt, for mange har allerede brugt de få penge, de har.
  Varmestuens gæster var meget taknemmelige for det varme måltid.
  